A TANÁCS HATÁROZATA
(2006. december 19.)
az állat-egészségügyi kiadásokról szóló 90/424/EGK határozat módosításáról
(2006/965/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikkére,
tekintettel a Bizottság javaslatára,
tekintettel az Európai Parlament véleményére (1),
tekintettel az Európai Gazdasági és Szociális Bizottság véleményére (2),
mivel:
(1)
A Közösség az állat-egészségügyi kiadásokról szóló, 1990. június 26-i 90/424/EGK tanácsi határozat (3) 24. cikkében meghatározott követelményeknek és eljárásnak megfelelően jóváhagyott éves programok alapján társfinanszírozást nyújt a tagállamoknak az állatbetegségekkel és a zoonózisokkal összefüggő felszámolási, védekezési és figyelemmel kísérési tevékenységükhöz.
(2)
Az állatbetegségek és a zoonózisok felszámolására, az ellenük való védekezésre és figyelemmel kísérésükre vonatkozó programok közösségi társfinanszírozási eljárásainak felülvizsgálata, figyelemmel különösen az élelmiszer-biztonságról szóló fehér könyvben megjelölt 29. cselekvés alapján létrehozott, a tagállamokban a betegségek felszámolását figyelemmel kísérő munkacsoportban szerzett tapasztalatokra is, kimutatta, hogy e programok többéves időtartamra kiterjedő megközelítése, valamint a betegségek és a zoonózisok új jegyzékének elkészítése jobb eredményekhez vezetne. Az állatbetegségek és a zoonózisok felszámolására, az ellenük való védekezésre és figyelemmel kísérésükre vonatkozó programok több évre kiterjedő megközelítése biztosítaná e programok célkitűzéseinek hatékonyabb és eredményesebb megvalósítását, jobb és átláthatóbb gazdálkodást és fokozottabb ellenőrizhetőséget eredményezne, és ezáltal hozzájárulna a közösségi pénzeszközök hatékonyabb felhasználásához. Ezért helyénvaló módosítani az ezekre a programokra vonatkozó rendelkezéseket, és kiegészíteni azokat a többéves programok finanszírozásának lehetőségével.
(3)
A felülvizsgálat azt is kimutatta, hogy egy korlátozott számú, társfinanszírozásra jogosult állatbetegségből és zoonózisból álló jegyzék fokozná a felszámolási, védekezési és figyelemmel kísérési programok hatékonyságát és eredményességét. Össze kell állítani a betegségeknek és zoonózisoknak azt a jegyzékét, amely a Közösség prioritásait tükrözi, és amelyek eltörlése közösségi pénzügyi hozzájárulásból részesedik, figyelembe véve az ilyen betegségeknek és zoonózisoknak a közegészségügyre, valamint az állatok és az állati eredetű termékek nemzetközi és Közösségen belüli kereskedelmére gyakorolt hatását. A zoonózisok elleni védekezésre vonatkozó külön rendelkezéseket ezért el kell hagyni. Lehetővé kell tenni, hogy az új állatbetegségek vagy az új járványügyi és tudományos eredmények figyelembevétele érdekében ez a jegyzék komitológiai eljárással módosítható legyen.
(4)
A Bizottságnak benyújtott tagállami felszámolási, védekezési és figyelemmel kísérési programokra vonatkozó jóváhagyási eljárásnak az egyszerűsítése érdekében a közösségi pénzügyi hozzájárulásban részesítendő programok jóváhagyására jelenleg érvényes két - a pénzügyi hozzájárulásban részesíthető programok jegyzékének megállapításáról, illetve a programok jóváhagyásáról rendelkező - határozat helyett egyetlen határozatról kell rendelkezni.
(5)
Annak érdekében, hogy a Bizottság figyelemmel kísérhesse a programok végrehajtását, a tagállamoknak rendszeresen jelentést kell készíteniük a Bizottság számára az elvégzett tevékenységekről, az elért eredményekről és a felmerült kiadásokról.
(6)
Az egyes állatbetegségek felszámolására és folyamatos ellenőrzésére vonatkozó közösségi szempontok megállapításáról szóló,1990. november 27-i 90/638/EGK tanácsi határozat (4) előírja a közösségi finanszírozásra előterjesztett felszámolási, védekezési és figyelemmel kísérési programokra vonatkozó technikai és információs követelményeket. Ezeket a technikai követelményeket és információkat a technikai és a tudományos fejlődés, valamint a programok végrehajtása során szerzett tapasztalatok figyelembevétele érdekében rendszeresen és kellő időben korszerűsíteni kell, és ki kell igazítani. Ezért helyénvaló annak lehetővé tétele, hogy a Bizottság ezeket a technikai kritériumokat elfogadja, és szükség esetén korszerűsítse. A 90/638/EGK tanácsi határozatot ennek megfelelően hatályon kívül kell helyezni.
(7)
A Traces rendszer bevezetéséről szóló, 2004. március 30-i 2004/292/EK bizottsági határozat (5) rendelkezik a korábbi Animo és Shift számítógépes rendszereknek az új rendszerbe történő integrálásáról. Ezért helyénvaló az állat-egészségügyi eljárások számítógépesítése terén bekövetkezett műszaki fejlődés figyelembevétele, és - adott esetben a már meglévő nemzeti adatbázisok figyelembevételével - az integrált számítógépes állat-egészségügyi rendszerek üzemeltetéséhez, fenntartásához és karbantartásához szükséges források biztosítása.
(8)
Az információgyűjtést célzó tevékenységek szükségesek az állategészségügy és az élelmiszer-biztonság területére vonatkozó jogszabályok jobb kidolgozása és jobb végrehajtása érdekében. Ezen túlmenően egyre nagyobb szükség van az állat-egészségügyi és az élelmiszer-biztonsági jogszabályokkal kapcsolatos információk minél szélesebb körű terjesztésére a Közösség egész területén. Ezért kívánatos a 90/424/EGK határozat alkalmazási körének kiterjesztése oly módon, hogy az állatvédelem területén folytatott információs politika finanszírozása az állat-egészségügyre és az állati eredetű termékek élelmiszer-biztonságára is kiterjedjen.
(9)
A 90/424/EGK határozat módosításáról szóló 2006/53/EK tanácsi határozat megállapította, hogy közösségi pénzügyi hozzájárulásban kell részesíteni a madárinfluenza leküzdését célzó, a tagállamok által végrehajtott felszámolási intézkedéseket. Kívánatos, hogy ez a hozzájárulás a tojások megsemmisítése miatt a tulajdonosok által elszenvedett veszteségek kártalanítása során felmerült tagállami költségekre is kiterjedjen.
(10)
A 90/424/EGK határozat továbbá azt írja elő, hogy a Közösség műszaki és tudományos segítséget nyújt a tagállamoknak a Közösség állat-egészségügyi jogszabályainak és az azokkal kapcsolatos képzéseinek továbbfejlesztéséhez. A korábbi tapasztalatokra tekintettel kívánatos az ilyen segítségnyújtás lehetőségének az olyan nemzetközi szervezetekre való kiterjesztése, mint az Állat-egészségügyi Világszervezet (OIE) és az ENSZ Élelmezési és Mezőgazdasági Szervezete (FAO).
(11)
Az egyértelműség érdekében a 90/424/EGK határozatot módosítani kell, hogy a tagállamok tájékoztatni tudják a Bizottságot, ha az állatbetegségek harmadik országokban vagy más tagállamokban való előfordulása közvetlenül veszélyezteti őket, és helyénvaló az említett határozat 6. cikkében felsorolt állatbetegségek körét a mellékletben előírtakra kiterjeszteni.
(12)
A 90/424/EGK határozatot ezért ennek megfelelően módosítani kell,
ELFOGADTA EZT A HATÁROZATOT:
1. cikk
A 90/424/EGK határozat a következőképpen módosul:
1.
Az 1. cikk harmadik francia bekezdése helyébe a következő szöveg lép:
„-
az állatbetegségek és a zoonózisok felszámolását, az ellenük való védekezést és figyelemmel kísérésüket célzó programokhoz történő pénzügyi hozzájárulására irányadó eljárásokat.”
2.
A 3a. cikk (3) bekezdése első francia bekezdésének helyébe a következő szöveg lép:
„-
az állattenyésztők számára a szárnyasok vagy egyéb fogságban tartott madarak leöléséért, valamint a megsemmisített tojások értékéért nyújtott kártalanítás során felmerült tagállami költségek 50 %-a.”
3.
A 6. cikk (1) bekezdése helyébe a következő szöveg lép:
„(1) Ha a 3. cikk (1) bekezdésében, a 3a. cikk (1) bekezdésében, a 4. cikk (1) és (2) bekezdésében, a 11. cikk (1) bekezdésében, illetve a mellékletben említett betegségek valamelyikének egy harmadik országban vagy tagállamban való előfordulása vagy terjedése közvetlen veszélyt jelent egy tagállam számára, az adott tagállam tájékoztatja a Bizottságot és a többi tagállamot az általa a védekezés érdekében meghozandó intézkedésekről.”
4.
A 3. fejezet I. címének címe helyébe a következő lép:
5.
A 16. cikk helyébe a következő szöveg lép:
„16. cikk
A Közösség pénzügyi hozzájárulást nyújt az állategészségügy, az állatok jóléte, valamint az állati eredetű termékek élelmiszer-biztonsága területére vonatkozó információs politika létrehozásához, beleértve az alábbiakat:
a)
informatikai eszközök telepítése és fejlesztése, beleértve az alábbiakat célzó megfelelő adatbázist is:
i.
az állat-egészségügyre, az állatok jólétére és az állati eredetű termékek élelmiszer-biztonságára vonatkozó közösségi jogszabályokkal kapcsolatos valamennyi információ összegyűjtése és tárolása;
ii.
az i. alpontban említett információk eljuttatása az illetékes hatóságokhoz, a termelőkhöz és a fogyasztókhoz; figyelembe véve adott esetben a nemzeti adatbázisokkal kialakított interfészeket is;
b)
az állatok jólétének területére vonatkozó jogszabályok előkészítéséhez és kidolgozásához szükséges tanulmányok elkészítése.”
6.
A 19. cikk helyébe a következő szöveg lép:
„A Közösség segítséget nyújthat a tagállamoknak és a nemzetközi szervezeteknek a Közösség állat-egészségügyi jogszabályainak és az azokkal kapcsolatos oktatásnak és képzésnek a továbbfejlesztéséhez szükséges műszaki és tudományos intézkedések végrehajtásában.”
7.
A II. cím címe helyébe a következő cím lép:
8.
A 24. cikk helyébe a következő szöveg lép:
„24. cikk
(1) Közösségi pénzügyi intézkedést kell bevezetni a mellékletben felsorolt állatbetegségek és zoonózisok felszámolását, az ellenük való védekezést és figyelemmel kísérésüket célzó nemzeti programok (a továbbiakban: programok) finanszírozásával összefüggésben a tagállamokban felmerülő kiadások visszatérítésére.
A mellékletben található jegyzék - különösen az állat-egészségügyi és közvetett módon közegészségügyi kockázatot jelentő új állatbetegségek tekintetében, vagy új járványügyi és tudományos eredmények figyelembevétele érdekében - a 41. cikkben említett eljárással módosítható.
(2) A tagállamok minden évben legkésőbb április 30-ig benyújtják a Bizottságnak a következő évben kezdődő azon éves vagy többéves programjaikat, amelyekre közösségi pénzügyi hozzájárulást kívánnak kapni.
Az április 30-át követően benyújtott programok a következő évben nem jogosultak finanszírozásra.
A tagállamok által benyújtott programok legalább a következőket tartalmazzák:
a)
a betegség járványügyi helyzetének leírása a program elindítási dátumát megelőző időszak tekintetében;
b)
azon földrajzi és igazgatási terület leírása és elhatárolása, ahol a program végrehajtását tervezik;
c)
a program feltételezhető időtartama, az alkalmazandó intézkedések és a program befejezési időpontjáig elérendő célkitűzés;
d)
a program becsült költségeinek és várható hasznának elemzése.
A részletes kritériumokat, beleértve az egynél több tagállamot magában foglaló programokra vonatkozókat is, a 41. cikkben meghatározott eljárással összhangban kell elfogadni.
A tagállamok által benyújtott valamennyi többéves programban a program időtartamának minden egyes évére vonatkozóan már jelezni kell ez ebben a bekezdésben említett kritériumoknak megfelelően megkövetelt információt.
(3) A Bizottság adott esetben felkérheti a tagállamokat többéves program benyújtására vagy a benyújtott éves program időtartamának meghosszabbítására, ha úgy ítéli meg, hogy különösen állat-egészségügyi és közvetett módon közegészségügyi veszélyt jelentő egy adott betegség felszámolása, az ellene való védekezés vagy annak figyelemmel kísérése többéves programozással hatékonyabban és eredményesebben valósítható meg.
A Bizottság az egynél több tagállam által megvalósított regionális programokat az érintett tagállamokkal együttműködésben koordinálhatja.
(4) A Bizottság a tagállamok által benyújtott programokat állat-egészségügyi és pénzügyi szempontból egyaránt megvizsgálja.
A tagállamok minden olyan további információt kötelesek megadni a Bizottságnak, amelyet az a program értékeléséhez kér.
A programokkal kapcsolatos információk összegyűjtésére rendelkezésre álló időszak minden évben szeptember 15-én ér véget.
(5) Minden évben legkésőbb november 30-ig a 42. cikkben említett eljárással jóvá kell hagyni az alábbiakat:
a)
a programokat, adott esetben a (4) bekezdésben előírt értékelés figyelembevétele érdekében módosított formában;
b)
a közösségi pénzügyi hozzájárulás szintjét;
c)
a közösségi pénzügyi hozzájárulás felső határát;
d)
a közösségi pénzügyi hozzájárulás nyújtásához kapcsolódó bármilyen feltételeket.
A programok legfeljebb hat évre hagyhatók jóvá.
(6) A programok módosításait a 42. cikkben említett eljárással összhangban kell jóváhagyni.
(7) Az egyes jóváhagyott programokhoz kapcsolódóan a tagállamok a következő jelentéseket nyújtják be Bizottságnak:
a)
időközi technikai és pénzügyi jelentések;
b)
minden évben legkésőbb április 30-ig részletes éves technikai jelentést, amely tartalmazza az elért eredmények értékelését és az előző évben felmerült kiadások részletes elszámolását.
(8) Az egy adott program tekintetében az előző évben felmert tagállami kiadásokhoz kapcsolódó átutalási kérelmeket legkésőbb április 30-ig kell a Bizottsághoz benyújtani.
A késedelmesen megküldött átutalási kérelmek esetén a közösségi pénzügyi hozzájárulást az adott év június 1-jén 25 %-kal, augusztus 1-jén 50 %-kal, szeptember 1-jén 75 %-kal, október 1-jén pedig 100 %-kal csökkenteni kell.
A Bizottság legkésőbb minden év október 30-án határoz a közösségi kifizetésről, figyelemmel a tagállamok által a (7) bekezdésnek megfelelően benyújtott technikai és pénzügyi jelentésekre.
(9) A Bizottság szakértői a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendelet (6) 45. cikkével összhangban, az e határozat egységes alkalmazásának biztosításához szükséges mértékben az illetékes hatósággal együttműködve helyszíni ellenőrzéseket végezhetnek.
Az ilyen ellenőrzések elvégzése során a Bizottság szakértőit a 41. cikkben említett eljárással összhangban létrehozott szakértői csoport segítheti.
(10) E cikk alkalmazásának részletes szabályait a 41. cikkben említett eljárással összhangban kell elfogadni.
(11) A tagállamok az 1198/2006/EK rendelet (7) 17. cikkével összhangban kidolgozott operatív programokon belül pénzeszközöket biztosíthat a mellékletben felsorolt tenyésztett víziállatok betegségeinek felszámolására.
E pénzeszközöket az e cikkben megállapított eljárásoknak megfelelően kell szétosztani, az alábbi kiigazításokkal:
a)
a támogatás mértékének összhangban kell lennie az 1198/2006/EK rendeletben megállapított mértékkel;
b)
e cikk (8) bekezdését nem kell alkalmazni.
A betegségek felszámolását a tenyésztett víziállatokra és az azokból származó termékekre vonatkozó állat-egészségügyi követelményekről és a víziállatokban előforduló egyes betegségek megelőzéséről és az azok elleni védekezésről szóló, 2006. október 24-i 2006/88/EK tanácsi irányelv (8) 38. cikkének (1) bekezdésével összhangban, vagy az ugyanezen irányelv 44. cikkének (2) bekezdésével összhangban kidolgozott, jóváhagyott és végrehajtott felszámolási program szerint kell végrehajtani.
9.
A 26. cikk helyébe a következő szöveg lép:
„26. cikk
A programok társfinanszírozására vonatkozó közösségi költségvetési kötelezettségvállalásokat éves alapon kell végrehajtani. A többéves programokra vonatkozó kiadási kötelezettségvállalásokat az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet (9) 76. cikkének (3) bekezdésével összhangban kell elfogadni. A többéves programok esetén az első költségvetési kötelezettségvállalást a programok jóváhagyását követően kell megtenni. Minden ezt követő kötelezettségvállalást a Bizottság a 24. cikk (5) bekezdésében említett, a hozzájárulás odaítéléséről szóló határozat alapján teszi meg.
10.
A 29., a 29a., a 32. és a 33. cikket el kell hagyni.
11.
A 37a. cikk (1) bekezdése helyébe a következő szöveg lép:
„(1) Közösségi pénzügyi hozzájárulás nyújtható a következő tevékenységekkel összefüggő állat-egészségügyi eljárások számítógépesítéséhez:
a)
az élő állatok és az állati eredetű termékek Közösségen belüli kereskedelme és behozatala;
b)
integrált számítógépes állat-egészségügyi rendszerek üzemeltetése, fenntartása és karbantartása, beleértve adott esetben a nemzeti adatbázisokkal kialakított interfészeket is.”
12.
A 43a. cikk helyébe a következő szöveg lép:
„43a. cikk
A Bizottság kétévente jelentést nyújt be az Európai Parlamentnek és a Tanácsnak az állat-egészségügyi helyzetről és a programok végrehajtásának költséghatékonyságáról az egyes tagállamokban, beleértve a tekintetbe vett kritériumok részleteit is.”
13.
A melléklet helyébe az e határozat mellékletében megállapított szöveg lép.
2. cikk
A 90/638/EGK határozat a 90/424/EGK határozat 24. cikke (2) bekezdésének negyedik albekezdésében említett kritériumok és az ugyanezen határozat 24. cikkének (10) bekezdésében említett részletes szabályok megállapításáról szóló határozat hatálybalépésének napján hatályát veszti.
3. cikk
Az e határozat hatálybalépését megelőzően jóváhagyott programokra a 90/424/EGK határozat vonatkozó rendelkezéseit - az e határozat általi módosításukat megelőző formában - továbbra is alkalmazni kell. A 24. cikk (1) bekezdésétől eltérve az enzootikus szarvasmarha-leukózisra és az Aujeszky-féle betegségre vonatkozó programok 2010. december 31-ig finanszírozhatóak.
4. cikk
Ennek a határozatnak a tagállamok a címzettjei.
Kelt Brüsszelben, 2006. december 19.-án/-én.